**I/2018. (III. 19.) sz. dékáni utasítás**

**Záróvizsgák szervezésének szabályai az ELTE Bölcsészettudományi Karán a 2017/2018. tavaszi félévben**

A felsőoktatási intézményekbe a 2018. évi felsőoktatási felvételi eljárásban jelentkezőknek a felvételhez szükséges felsőfokú végzettségét igazoló oklevelet legkésőbb 2018. július 11-ig kell feltölteniük a felvi.hu-ra.

Azok a jelentkezők, akik a 2017/2018. tavaszi félévben tesznek záróvizsgát – tekintettel a Kar július 15-17. között szervezett diplomaosztó ünnepségére – a fenti időpontig az oklevelet nem kapják kézhez, ezért számukra a Tanulmányi Hivatal oklevél-igazolást ad ki, amelyben igazolja, hogy a nevezett hallgató sikeres záróvizsgát tett és rendelkezik az oklevél kiállításához szükséges nyelvvizsga-bizonyítvánnyal, vagyis az oklevél kiállítása folyamatban van.

A nemzeti felsőoktatásról szóló 2011. évi CCIV. törvény 51.§ (3) bekezdése alapján az oklevél-igazolás csak akkor fogadható el, amennyiben azt a jelentkező számára a záróvizsga napjától vagy a nyelvvizsgát igazoló okirat bemutatásától számított legfeljebb harminc napban állították ki.

Az Oktatási Hivatal a felvételi jelentkezés során is szigorúan ellenőrzi, hogy a felsőoktatási intézmények eleget tesznek-e a 30-napon belüli oklevél-kiadási kötelezettségüknek. A nemzeti felsőoktatásról szóló 2011. évi CCIV. törvény 51. § (3) bekezdés szerint az oklevelet a nyelvvizsgát igazoló okirat bemutatásától számított harminc napon belül ki kell állítani és kiadni annak, aki sikeres záróvizsgát tett. Ha a hallgató a záróvizsga időpontjában már bemutatta a nyelvvizsgát igazoló okiratot, az oklevelet a sikeres záróvizsga napjától számított harminc napon belül kell kiállítani és kiadni számára.

Az ELTE rektora a 2017/2018. tanév rendjében a tavaszi félév vizsgaidőszakát 2018. május 22. – július 6. közötti időszakra állapította meg.

A Hallgatói Követelményrendszer 81. § (3) bekezdése alapján a záróvizsga-időszakról a Kar dékánja rendelkezik. Ahhoz, hogy a Bölcsészettudományi Kar eleget tegyen a fentiekben leírt törvényi kötelezettségének a záróvizsga-időszakot az alábbiak szerint határozza meg.

**Záróvizsga-időszak: 2018. május 23. – június 22.**

**Május 23. – június 12. között csak régi rendszerű képzésben, mesterszakos képzésben, szakirányú továbbképzésben záróvizsgázók részére szervezhetők záróvizsgák.**

**Alapképzésben záróvizsgázók részére kizárólag június 13. napjától szervezhető záróvizsga.**

Budapest, 2018. március 19.

 Dr. Sonkoly Gábor s.k.

 dékán